मैं सात वर्ष पूर्व कश्मीर गया था। वहाँ के जनजीवन को, उनके उद्योग- व्यापार को, उनकी संस्कृति को मैंने नजदीक से देखने-समझने का प्रयास किया था। तब समझ में आया था, हम कश्मीर को अपना मस्तक मानते हैं और कश्मीर भारत को अपना दिल मानता है। कश्मीर के कालीन से ले कर शाल, किशमिश, केसर सब कुछ भारत पर निर्भर करता है। उनकी रोजी-रोटी पर्यटन है। पर्यटक उनके दिल की मुख्य आर्टरी है, इसलिए पर्यटक उनकी जिंदगी है। वह रुक गया तो वे खत्म हो जाएँगे। यही कश्मीर का मर्म है। उनके पेट की आग इन दंगों से बुझती नहीं, वरन बढ़ती है। शांति ही इसका एकमात्र हल है। दंगे और कत्ले-आम कुछ आतंकवादियों की फितरत है। वहाँ की जनता गुस्सा कर सकती है। लेकिन हिंसा उसकी हमेशा की फितरत नहीं हो सकती।